Title: ประกาศตั้งกรรมการศาลทหาร (ฉบับ Update ล่าสุด)

ประกาศตั้งกรรมการศาลทหาร 

ประกาศตั้งกรรมการศาลทหาร[๑]

ด้วยตามที่มีประกาศใช้กฎอัยการศึกในเขตท้องที่มณฑลกรุงเทพฯ
กับมณฑลอยุธยา ตั้งแต่วันที่ ๑๒ ตุลาคม พุทธศักราช ๒๔๗๖ นั้น ความในพระราชบัญญัติกฎอัยการศึก
พ.ศ. ๒๔๕๗ มาตรา ๗ และพระธรรมนูญศาลทหารบก พ.ศ. ๒๔๖๕ มาตรา ๖๘ บรรดาบุคคลซึ่งได้กระทำผิดทางอาชญาอย่างใด
ๆ ในท้องถิ่นที่ใช้กฎอัยการศึกนั้น ต้องอยู่ในอำนาจศาลทหารบก
หรือศาลสนามทั้งสิ้นโดยไม่จำกัดบุคคลและให้เป็นไปตามพระธรรมนูญศาลทหารบกทุกประการ
กับความในมาตรา ๕๙ แห่งพระธรรมนูญศาลทหารบกมีว่า
ถ้ามีการสงครามหรือเวลาประกาศใช้กฎอัยการศึกศาลทหารบกซึ่งมีอยู่ตามธรรมดาแล้ว
ในเวลาปกติคงเป็นไปตามเดิม แต่ในการนี้ผู้มีอำนาจตั้งกรรมการศาลทหารบกจะตั้งผู้พิพากษาฝ่ายพลเรือนเป็นกรรมการศาลทหารบกด้วยก็ได้

เพื่อสะดวกแก่การงานแผนกนี้จึงให้ศาลจังหวัดใหญ่ทหารบกกรุงเทพฯ
แยกไปทำการรับฟ้อง และพิจารณาพิพากษาคดีซึ่งบุคคลพลเรือนเป็นจำเลยในบัลลังก์เดิมของศาลพระราชอาชญา
ถ้าที่ทำการพิจารณาไม่พอก็ขอให้บัลลังก์ศาลอื่นขยายออกอีก
และให้ผู้พิพากษาฝ่ายพลเรือนเป็นกรรมการศาลจังหวัดใหญ่ทหารบกกรุงเทพฯ
พิจารณาพิพากษาคดีในบัลลังก์เหล่านั้นร่วมกับเจ้าหน้าที่ฝ่ายทหารด้วยทุกเรื่องเพื่อให้การงานเป็นไปตามความประสงค์ซึ่งกล่าวนั้น

ส่วนคดีอาชญาที่เกิดขึ้นในมณฑลกรุงเทพฯ
เว้นจังหวัดพระนครและธนบุรี กับคดีอาชญาที่เกิดขึ้นในเขตจังหวัดของมณฑลอยุธยานั้น
ให้ผู้พิพากษาในศาลเหล่านั้นเป็นกรรมการศาลจังหวัดใหญ่ทหารบกกรุงเทพฯ
หรือศาลจังหวัดใหญ่ทหารบกอยุธยา
แต่นั่งพิจารณาพิพากษาคดีที่เกิดขึ้นในเขตจังหวัดนั้น ๆ ณ
บัลลังก์ของศาลเหล่านั้น[๒]

ประกาศมา ณ วันที่ ๑๒ ตุลาคม พุทธศักราช ๒๔๗๖
นายพันเอก พระยาพหลพลพยุหเสนา
ผู้บังคับการจังหวัดใหญ่ทหารบกกรุงเทพฯ
และผู้บัญชาการทหารบก

ประกาศแก้ประกาศตั้งกรรมการศาลทหาร
ลงวันที่ ๑๒ ตุลาคม พุทธศักราช ๒๔๗๖[๓]

พุฒิพงษ์/ผู้จัดทำ
๒๗ เมษายน ๒๕๕๓

นฤดล/ตรวจ
๑๕ พฤศจิกายน ๒๕๕๓

จุฑามาศ/ปรับปรุง
๑๐ กันยายน ๒๕๕๘

[๑] ราชกิจจานุเบกษา
เล่ม ๕๐/-/หน้า ๕๙๙/๑๒ ตุลาคม ๒๔๗๖

[๒]
ประกาศตั้งกรรมการศาลทหาร แก้ไขเพิ่มเติมโดยประกาศแก้ประกาศตั้งกรรมการศาลทหาร ลงวันที่
๑๒ ตุลาคม พุทธศักราช ๒๔๗๖

[๓] ราชกิจจานุเบกษา เล่ม ๕๐/-/หน้า ๖๒๐/๑๗ ตุลาคม ๒๔๗๖